Karsten Lauritzen (V), 2009-05-05:
Lovforslag nr. L 209, som vi i dag behandler, handler, som titlen jo også anfører, om en ændring af udlændingeloven og retsafgiftsloven og er en lovgivningsmæssig implementering af en række af de anbefalinger, som arbejdsgruppen vedrørende administrativ udvisning af udlændinge er kommet med.
Forhistorien for arbejdsgruppen er jo, at den blev nedsat som følge af en forespørgsel i foråret 2008 og en efterfølgende vedtagelse, som VK fremsatte sammen med Dansk Folkeparti, Socialdemokraterne, Ny Alliance og fru Pia Christmas-Møller.
Forhistorien er også, at VK, dvs. regeringen, og Dansk Folkeparti lavede en aftale i efteråret 2008 om at skærpe kontrollen af folk på tålt ophold og øge straffen for ikke at overholde kontrolforanstaltningerne.
Og det var så den aftale, der førte til L 69, som vi jo havde en god og grundig diskussion om hen mod jul sidste år.
I Venstre er det os magtpåliggende, at den enkelte dansker kan føle sig tryg og sikker i forhold til terror såvel som terrorister, men samtidig skal vi i Danmark naturligvis respektere vores internationale forpligtelser, som betyder, at sager om administrativ udvisning af udlændinge, der må anses for en fare for statens sikkerhed, jo kan resultere i, at de pågældende ikke kan udvises og i hvert fald for en tid må blive i Danmark på det, vi kalder tålt ophold.
Lovforslaget indeholder en ny procedure for behandling af og domstolsprøvelse af sagerne om administrativ udvisning af udlændinge, der anses for en fare for statens sikkerhed.
Helt konkret er det jo sådan, at justitsministeren på baggrund af en indstilling fra Politiets Efterretningstjeneste laver en vurdering af, om en udlænding må anses for at være en fare for statens sikkerhed, og at integrationsministeren herefter træffer afgørelse om udvisning af udlændingen på den baggrund.
Det er en model, der også sikrer en særlig adgang til domstolsprøvelse af den her farevurdering, som Justitsministeriet har foretaget, og af afgørelsen om udvisning.
I Venstre er vi tilfredse med, at det nu ikke længere er asylmyndighederne, men domstolene, der træffer afgørelse om de asylretlige spørgsmål i relation til muligheden for udsendelse, for det betyder, at der fortsat kan være fortrolighed om Politiets Efterretningstjenestes metoder, samtidig med at det nu bliver muligt for PET i retten, altså for lukkede døre, at fremlægge de oplysninger, der kan bevise, at udlændingen må anses for en fare for statens sikkerhed.
Det betyder, at der på en gang kan træffes de nødvendige afgørelser, samtidig med at de personer, det drejer sig om, får en større retssikkerhed ved en lettere adgang til domstolsprøvelse.
Og som sagt kan den administrative udvisning endvidere i det nye system hurtigt afprøves. Lovforslaget indeholder jo derudover også en ny model for frihedsberøvelse af udlændinge, der anses for en fare for statens sikkerhed, samt en ny model for anvendelse af diplomatiske forsikringer.
I Venstre har vi noteret os, at der er nogle betænkeligheder i en række af de høringssvar, der er indkommet, i forhold til brug af diplomatiske forsikringer.
Men vi har det nu engang sådan, at når en udlænding udvises af Danmark, fordi den pågældende må anses for en fare for statens sikkerhed, mener vi, at vi skal bruge alle midler og redskaber til at sikre en udsendelse af landet, hvis det er muligt, herunder diplomatiske forsikringer.
Og vi er trygge ved, at det er domstolene, der vurderer, om de diplomatiske forsikringer er en mulighed i det konkrete tilfælde, og at det naturligvis sikres, at vores internationale forpligtelser overholdes. Sidst, men ikke mindst, indeholder lovforslaget forslag om, at der skal være mulighed for at anvende elektroniske fodlænker i en periode på op til 1 måned som en kontrolforanstaltning til at sikre, at udlændinge på tålt ophold rent faktisk overholder påbuddet om at tage ophold i Center Sandholm.